b'\n_START_ARTICLE_\n\xc3\x86gte opsparing\n_START_PARAGRAPH_\n\xc3\x86gte opsparing (engelsk: genuine saving eller adjusted net saving) er opg\xc3\xb8relsen af et lands samlede opsparing, hvor man inddrager \xc3\xa6ndringen i en bredere m\xc3\xa6ngde af aktiver end traditionelle nationalregnskabsopg\xc3\xb8relser, der kun medtager \xc3\xa6ndringer i fysisk og finansiel kapital. S\xc3\xa5ledes korrigerer man i beregningen af \xc3\xa6gte opsparing typisk for udt\xc3\xb8mningen af diverse naturresurser og \xc3\xa6ndringen i forureningsniveauet, men ogs\xc3\xa5 f.eks. for \xc3\xa6ndringer i uddannelsesniveauet (der kan ses som en forandring i landets humankapital)._NEWLINE_Begrebet anvendes is\xc3\xa6r inden for milj\xc3\xb8\xc3\xb8konomien. Det kan ses som et fors\xc3\xb8g p\xc3\xa5 at m\xc3\xa5le, om udviklingen i et land er b\xc3\xa6redygtig, og h\xc3\xa6nger sammen med bestr\xc3\xa6belserne p\xc3\xa5 at beregne et "gr\xc3\xb8nt bruttonationalprodukt"._NEWLINE_Internationalt har Verdensbanken gennem mange \xc3\xa5r arbejdet med begrebet og offentliggjort beregninger af den \xc3\xa6gte opsparing for en lang r\xc3\xa6kke lande. I Danmark har de \xc3\xb8konomiske vism\xc3\xa6nd flere gange beregnet udviklingen i den \xc3\xa6gte opsparing for Danmark.'